צבי אביאל

צבי אביאל (27 במאי 1928 - 28 בדצמבר 2013) היה מחנך ומשורר ישראלי. אביאל נולד בשם צבי בוצ'קו בקלן שבגרמניה לזאב וברוריה בוצ'קו. בשנת 1937, בהיותו בן תשע, עלה עם משפחתו לארץ ישראל. למד בבית ספר "אהל שם" ברמת גן. היה חבר ב"הגנה" ונטל חלק בפעולות רבות, ובהן "ליל וינגייט", שם לחם לצדה של ברכה פולד וניסה להצילה. השתתף בפעולת התגמול נגד הכנופיה שפרצה לגן הוואי ורצחה את השחקן מאיר תאומי. עם פרוץ מלחמת העצמאות התגייס לצה"ל ושרת בחטיבת אלכסנדרוני בגדוד 33 ולאחר מכן בגדוד 35. השתתף במבצע מדינה, שבו נהרגו עשרים ותשעה מחבריו, בכיבוש טנטורה ובמצור על כיס פאלוג'ה. בין השאר שירת כמש"ק תרבות. בשנת 1949 נישא לדליה אבולעפיה, בתם של בוסתנאי וצפורה אבולעפיה, ממייסדי נווה צדק. שהייתה בת כיתתו מגימנסיה אוהל שם. לאחר נישואיו למד בסמינר לוינסקי ובאוניברסיטה העברית בירושלים. לזוג נולדו בת ובן. במשך עשרות שנים עסק בחינוך, בהוראה ובניהול מוסדות חינוך. בין השאר לימד בנהלל, בנהריה ובסמינר לוינסקי. בשנות ה-60 ייסד וניהל את בית הספר התיכון להנדסאים שליד אוניברסיטת תל אביב. בין השנים 1969–1971 יצא לשליחות בלימה בירת פרו וניהל שם את בית הספר היהודי "ליאון פינלו", שבו למדו כאלף תלמידים מן הקהילה היהודית המקומית. לאחר שובו ארצה שב לתפקידו בבית הספר להנדסאים, עד צאתו לגמלאות בשנת 1995. בשנת 1979 זכה בפרס החינוך מטעם עיריית תל אביב. בין השנים 1967–2009 פרסם שבעה ספרי שירה. במשך כעשרים שנה השתתף אביאל, בהתנדבות, בתוכניות שונות בגלי צה"ל, ובהן "קפה של חצות" ו"ציפורי לילה". צבי אביאל נפטר בתל אביב בכ"ה בטבת תשע"ד, 28 בדצמבר 2013. כשנה לאחר פטירתו פרסמה דליה אנתולוגיה של שיריו תחת הכותרת "שערי אהבה" (הוצאת גוונים 2014). ספר זה כולל שבעה שערים - ששת הראשונים הם ספרי שירה שפורסמו בחייו והשער השביעי כולל 150 שירים שטרם ראו אור. הספר יצא גם במהדורה דיגיטלית בשנת 2016 (EPublish). בשנת 2016 פרסמה דליה אביאל את ספרה ״ידעתי שאמצא אותך״ (הוצאת סטימצקי) - רומן המתאר את השנתיים הראשונות של היכרותם ואהבתם של צבי ודליה. סיפור האהבה שזור בקורות המדינה והחברה הישראלית המתהווה טרום מלחמת העצמאות, בשנים תש״ו-תש״ח 1948–1946. בשנת 2018 פרסמה דליה אביאל את הספר "נפלאו ממני" (הוצאת סטימצקי) המביא אירועים, מפגשים וחוויות מחייה עם צבי, ומשולבים בו שירים שצבי כתב וסיפורים שסיפר בתוכניות ״ציפורי לילה״ בגלי צה״ל. אותו צירוף מקרים מופלא שהפגיש את דליה ואת צבי בנעוריהם, ליווה את חייהם המשותפים והתעצם בעת שהותם בדרום אמריקה, שם אדוות המסתורין שלהם התחברו עם העולם המיסטי שמאפיין את אנשי המקום. כתמים בכחול, תל אביב: אל"ף, 1967. שירי נהר וילדה, תל אביב: אל"ף, 1968. נדן וחרב, תל אביב: אל"ף, 1972. נוכח שפתי עיניך (ציורים: דוד דובסקי), תל אביב: עקד, 1973. קו הצל, תל אביב: עקד, 1976 אתך ועם הרוח, תל אביב: גוונים, 2000. בשנים טרם הכרתיך, תל אביב: גוונים, 2009. (אוסף) שערי אהבה, תל אביב: גוונים, 437 עמודים 2014. (אנתולוגיה) (נפלאו ממני, תל אביב, סטימצקי, 2018 - לאחר מותו) צבי אביאל - שערי אהבה - באתר של נילי דגן המהדורה הדיגיטלית של "שערי אהבה" אנתולוגיית השירה באינדיבוק וגם ב-netbook "שערי אהבה" באתר סימניה צבי אביאל, ב"לקסיקון הספרות העברית החדשה" ביקורת על ספרו הראשון, "כתמים בכחול": מנוחה גלבוע, על שני ספרי שירה, דבר, 11 באוקטובר 1968 ערוץ היוטיוב המוקדש לצבי אביאל ובו ניתן להאזין לקטעים וסיפורים מתוך תוכניות הרדיו בהן השתתף, וכן לצפות בקטעי וידאו מתוכניות בהן התארח עם דליה. הספר "ידעתי שאמצא אותך" - דליה אביאל - באתר סימניה ובאתר סטימצקי הספר "נפלאו ממני" - צבי אביאל ודליה אביאל באתר סימניה ובאתר סטימצקי(הקישור אינו פעיל) קטעי עיתונות צבי אביאל, דף שער בספרייה הלאומית צבי אביאל, בלקסיקון הספרות העברית החדשה